На основу члана 39. Закона о туризму („Службени гласник РС”, бр. 36/09, 88/10, 99/11 – др. закон, 93/12 и 84/15), члана. 4, 12. и 13. Закона о јавним службама („Службени гласник РС”, бр. 42/91, 71/94, 79/05 – др. закон 81/05 –испр.др.закон и 83/05 – испр. др. закон, 83/14 – др. закон) и члана 16. и 37. Статута Града Ниша („Службени лист Града Ниша”, бр. 88/2008 и 143/2016),

Скупштина Града Ниша на седници од \_\_\_\_\_\_\_\_\_\_\_\_\_\_\_2017. године, доноси

**О Д Л У К У**

**О ИЗМЕНАМА И ДОПУНАМА ОДЛУКЕ**

**О ТУРИСТИЧКОЈ ОРГАНИЗАЦИЈИ НИШ**

Члан 1.

У Одлуци о Туристичкој организацији Ниш („Службени лист Града Ниша“, бр. 1/2002, 32/2002 и 9/2013) у члану 1. став 2 мења се и гласи:

„Туристичка организација Ниш обавља послове промоције и унапређења туризма, организације и реализације туристичке, информативне и промотивне делатности у циљу развоја, очувања и заштите туристичких вредности на територији Града Ниша.“

У ставу 3. брише се тачка и додају речи:“и има својство правног лица“.

Члан 2.

У члану 3. додаје се нови став 1., који гласи:

„У име оснивача Града Ниша, оснивачка права врши Скупштина Града Ниша.“

Досадашњи став 1. постаје став 2.

Члан 3.

После члана 3., додаје се нови члан 3а, који гласи:

„Члан 3а

Туристичка организација Ниш обавља послове:

1. промоције и развоја туризма на територији Града Ниша;
2. координирања активности и сарадње између привредних и других субјеката у туризму који непосредно и посредно делују на унапређењу развоја и промоцији туризма и на програмима едукације и усавршавања вештина запослених у туризму;
3. доношења годишњег програма и плана промотивних активности у складу са Стратегијским маркетинг планом, плановима и програмима ТОС-а;
4. обезбеђивања и унапређивања информативно-пропагандног материјала којим се промовишу туристичке вредности (штампане публикације, аудио и видео промотивни материјал, on line средства промоције-интернет презентација, друштвене мреже и пратеће дигиталне активности, сувенири итд);
5. прикупљања и објављивања информација о целокупној туристичкој понуди на својој територији, као и друге послове од значаја за промоцију туризма;
6. организовања и учешћа у организацији туристичких, научних, стручних, спортских, културних и других скупова и манифестација;
7. организовања туристичко-информативних центара (за прихват туриста, пружање бесплатних информација туристима, прикупљање података за потребе информисања туриста, упознавање туриста са квалитетом туристичке понуде, упознавање надлежних органа са притужбама туриста и др.);
8. управљача туристичког простора;
9. посредовања у пружању услуга у домаћој радиности и сеоском туристичком домаћинству;
10. подстицања реализације програма изградње туристичке инфраструктуре и уређења простора;
11. израде, учешћа у изради, као и реализације домаћих и међународних пројеката из области туризма,
12. припреме и прикупљања података, састављање упитника, анализа и других информација;
13. обезбеђивања туристичке сигнализације у сарадњи са надлежним органима;
14. друге активности у складу са законом, оснивачким актом и статутом“.

Члан 4.

Члан 6. мења се и гласи:

„Члан 6.

Средства за обављање делатности обезбеђују се:

* из прихода остварених обављањем делатности,
* из донација и поклона,
* из буџета оснивача,
* из буџета Републике Србије и
* из других извора у складу са законом.“

Члан 5.

У члану 7. став 2. мења се и гласи:

„Туристичка организација управља и користи имовину оснивача у складу са законом.“

Члан 6.

У члану 8. додаје се став 2. који гласи:

''Чланове Управног и Надзорног одбора и директора именује и разрешава Скупштина Града Ниша, на период од четири године''.

Члан 7.

Члан 9. мења се и гласи:

„Члан 9.

Управни одбор има пет чланова, председника и четири члана.

Једног члана Управног одбора предлажу запослени на начин утврђен Статутом организације.

Председника Управног одбора бирају чланови Управног одбора.

Управни одбор доноси одлуке већином гласова од укупног броја чланова Управног одбора.“

Члан 8.

Члан 10. мења се и гласи:

„Члан 10.

Управни одбор:

1. доноси статут,
2. доноси пословник о свом раду,
3. усваја годишњи програм рада са финансијским планом,
4. усваја годишњи извештај о пословању и завршни рачун,
5. доноси одлуку о образовању туристичко - информативних центара,
6. обавља и друге послове утврђене законом и статутом.

Акта из тачке 1.,3.,4., доносе се уз сагласност Скупштине Града.“

Члан 9.

Члан 11. мења се и гласи:

„Члан 11.

Надзорни одбор има три члана, председника и два члана.

Једног члана Надзорног одбора предлажу запослени на начин утврђен Статутом организације.

Председника Надзорног одбора бирају чланови Надзорног одбора.

Надзорни одбор доноси одлуке већином гласова од укупног броја чланова Надзорног одбора.“

Члан 10.

После члана 11. додаје се нови члан 11а, који гласи:

„Члан 11а

Надзорни одбор врши надзор над пословањем, прегледа извештај о пословању и завршни рачун и утврђује да ли су сачињени у складу са прописима, доноси пословник о свом раду и врши друге послове у складу са законом и статутом.“

Члан 11.

Члан 12. мења се и гласи:

„Члан 12.

Директор представља и заступа туристичку организацију, организује и руководи радом туристичке организације, доноси правилник о организацији и систематизацији послова, предлаже акте које доноси Управни одбор, извршава одлуке Управног одбора и предузима мере за њихово спровођење, стара се о законитости рада, одговара за коришћење и располагање имовином и врши друге послове утврђене законом и статутом.

Директор Туристичке организације Ниш мора да поседује:

1) стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

2) радно искуство од четири године, од чега најмање две године на руководећим пословима;

3) активно знање страног језика који је обухваћен наставним планом и програмом министарства надлежног за послове просвете.“

Члан 12.

У члану 13*.*речи: „којима се уређују радни односи у државним органима“, замењују се речима: “примењују се прописи који се односе на установе из области јавних служби“.

Члан 13.

Управни и Надзорни одбор настављају са радом до именовања новог Управног и Надзорног одбора у складу са овом одлуком.

Чланове Управног и Надзорног одбора именоваће оснивач у року од 60 дана од дана ступања на снагу.

Туристичка организација Ниш је дужна да усклади Статут и друга акта са овом одлуком у року од 30 дана од дана ступања на снагу.

Члан 14.

Овлашћује се Служба за послове Скупштине Града да сачини и објави пречишћени текст Одлуке о Туристичкој организацији Ниш.

Члан 15.

Ова одлука ступа на снагу осмог дана од дана објављивања у ''Службеном листу града Ниша''.

Број:

У Нишу, \_\_\_\_\_\_\_\_\_\_\_2017. године

**СКУПШТИНА ГРАДА НИША**

Председник

Мр. Раде Рајковић